CELEX: 32015D0646
Language: sl
Date: 2015-04-23 00:00:00
Title: Izvedbeni sklep Komisije (EU) 2015/646 z dne 23. aprila 2015 v skladu s členom 3(3) Uredbe (EU) št. 528/2012 Evropskega parlamenta in Sveta o kulturah bakterij, namenjenih zmanjšanju organskih trdnih snovi in dajanju na trg za navedeni namen (Besedilo velja za EGP)

24.4.2015   
            
            
               SL
            
            
               Uradni list Evropske unije
            
            
               L 106/79
            
         IZVEDBENI SKLEP KOMISIJE (EU) 2015/646
   z dne 23. aprila 2015
   v skladu s členom 3(3) Uredbe (EU) št. 528/2012 Evropskega parlamenta in Sveta o kulturah bakterij, namenjenih zmanjšanju organskih trdnih snovi in dajanju na trg za navedeni namen
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) in zlasti člena 3(3) Uredbe,
   ob upoštevanju naslednjega:
   
               (1)
            
            
               Irska je 1. aprila 2014 zaprosila Komisijo, da v skladu s členom 3(3) Uredbe (EU) št. 528/2012 odloči, ali sta proizvoda, sestavljena iz kultur bakterij, namenjenih zmanjšanju organskih trdnih snovi in dajanju na trg za navedeni namen, biocidna proizvoda v smislu člena 3(1)(a) navedene uredbe.
            
         
               (2)
            
            
               Glede na predložene informacije prvi proizvod razgrajuje organsko blato, zmanjšuje vrednosti vodikovega sulfida in amonijevega dušika ter čisti vodo ribnikov in lagun, drugi proizvod pa pospešuje biološko oksidacijo trdnih organskih odpadkov in biološko organsko razgradnjo, izboljšuje učinkovitost aerobne razgradnje, zmanjšuje količino organskega blata na dnu jezer, ribnikov in sistemov odpadnih voda ter zmanjšuje nastajanje vonja po plinu.
            
         
               (3)
            
            
               Stranski učinek teh proizvodov je, da zmanjšujeta razvoj alg v vodnih telesih, nista pa temu namenjena, prav tako pa tovrstna uporaba ni bila potrjena.
            
         
               (4)
            
            
               V skladu s členom 3(1)(a) Uredbe (EU) št. 528/2012 je biocidni proizvod le tisti proizvod, ki je namenjen uničevanju, odvračanju ali nevtralizaciji škodljivih organizmov, preprečevanju njihovega delovanja ali za odpravo teh organizmov na kateri koli drug način kot zgolj s fizičnim ali mehanskim delovanjem.
            
         
               (5)
            
            
               Ukrepi iz tega sklepa so v skladu z mnenjem Stalnega odbora za biocidne pripravke –
            
         SPREJELA NASLEDNJI SKLEP:
   Člen 1
   Kulture bakterij, namenjene zmanjšanju organskih trdnih snovi in dajanju na trg za navedeni namen, pri katerih je zmanjševanje razvoja alg v vodnih telesih le stranski učinek, niso pa temu namenjene, niso biocidni proizvodi v smislu člena 3(1)(a) Uredbe (EU) št. 528/2012.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 23. aprila 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 167, 27.6.2012, str. 1.